Snov imate v učbeniku na straneh 192 in 193.

**Francoska buržoazna revolucija**

**(1789 – 1795 (ali 1799))**

Ludvik XVI. (vladal 1774 – 1793) je zaradi nesposobnosti in razkošnega življenja povzročal vse večje nezadovoljstvo med ljudmi, državna blagajna pa je bila prazna zaradi dragih vojn in obdobja slabih letin.

Zahteve po reformah so nastopile na prehodu v 19. stoletje.

Vso politično oblast sta imela plemstvo in duhovščina, predstavniki teh slojev so živeli v izobilju, večina kmečkega prebivalstva pa v revščini.

Meščanstvo je bilo brez političnih pravic in moralo je plačevati visoke davke. Številni meščani so se povezali z delom nezadovoljnega plemstva ter delavci in kmeti in začeli upor proti absolutni kraljevi oblasti ter fevdalnemu sistemu.

Povod za revolucijo je bil napad nezadovoljne množice na pariško trdnjavo in zapor Bastiljo, 14. julija 1789 (najpomembnejši francoski državni praznik).

Že prvo leto revolucije so nekdanji fevdalni oblastniki – plemstvo in Cerkev – izgubili vse privilegije in večino svoje moči.

Narodna skupščina je:

* razglasila enakost pred zakonom in enakost obdavčitve,
* sprejela je Deklaracijo o pravicah človeka in državljana.

Geslo revolucije je postalo Svoboda – enakost – bratstvo.

Drugo fazo dogajanja so zaznamovali spori med liberalci in podporniki starega reda, ki so poskušali izničiti reforme.

21. januarja 1793 je bil usmrčen Ludvik XVI., kar je državi prineslo mednarodno obsodbo – absolutistične države s ciljem zavarovati ta red v Evropi napadle Francijo.

Znotraj države se je upor radikaliziral, na oblast (1793) je prišel Maximilien Robespierre, s katerim se je začela t.i. vladavina terorja z množičnimi usmrtitvami domnevnih sovražnikov revolucije (to obdobje imenujemo jakobinska diktatura).

Po strmoglavljenju in usmrtitvi Robespierra je prevzel oblast direktorij, ki je končal to nasilno obdobje.

Revolucija se je končala s prihodom Napoleona na oblast (1799) in pričetkom napoleonskih vojn (1799 – 1815), ki so ponesle idejo revolucije širom Evrope.

**Francoska revolucija je bila obdobje radikalnih družbenih in političnih sprememb v Franciji med letoma 1789 in 1799, ki je pomenila preobrat v francoski in širše evropski zgodovini.**

**Najpomembnejše posledice revolucije so bile zaton moči starih monarhij in Cerkva ter uveljavitev demokracije in nacionalizma.**

Preberite vir Č na strani 193.